史彥明致樂堂
作者：牟巘
朝代：宋

paragraphs: 高堂有壽母，黄髮映兒齒。
天方畀修齡，康寧燕多祉。
怡然人子心，何物堪倫比。
和氣爲愉色，皆自深愛始。
郁穆涵春風，融怡妙天理。
此是謂至樂，樂則焉可已。
再拜爲獻言，忠養極娛侍。
隨時換輕煖，每侍進修瀡。
初非假外內，至樂皆在此。
况能以志養，先意而承旨。
魽鮓故自珍，歡不如菽水。
有時平反歸，兒喜親亦喜。
吾以名吾堂，致樂義最美。
試看紀孝行，昔曾今日史。
會有邦人士，升堂奉醇醴。
俾爾登期頤，俾爾宜孫子。